Dawn il-jiem għandhom ikunu jiem importanti għal-linja nazzjonali tal-ajru, l-Air Malta. Dan peress li, minn dak imħabbar fl-aħħar ġimgħat, bħalissa n-negozjati mas-sieħeb strateġiku qegħdin f'fażi delikata. Kien ġimgħat ilu li fil-Parlament il-Ministru għat-Turiżmu Edward Zammit Lewis poġġa l-memorandum of understanding iffirmat mas-sieħeb strateġiku. Kien sinjal ċar mhux biss ta' trasparenza iżda wkoll ta' gvern li fuq din il-kwistjoni lest ifittex kunsens nazzjonali. Dan huwa gvern li qed jipprova jsolvi l-problemi li fl-Air Malta akkumulaw tul is-snin. Primarjament – ngħiduha għax fatt – sforz ta' deċiżjonijiet ħżiena ta' gvernijiet Nazzjonalisti. Iżda l-animu li ħa quddiem din l-isfida fl-aħħar ġimgħat kienet dik li jsolvi l-problemi iktar milli jiffoka fuq min ħoloqhom. It-tmexxija tal-Air Malta, li fl-aħħar tliet snin ħadet deċiżjonijiet importanti, ħadet pass wara ieħor bil-għan li tassigura l-ġejjieni tal-kumpanija kif nafuha llum; ittajjar is-salib ta' tmien ponot u b'isem pajjiżna mmarkat magħha. Sinjal ċar li bħalissa l-prijorità hi waħda: dik li l-Air Malta tingħata ħajja ġdida biex pajjiżna jibqa' jkollu linja nazzjonali tal-ajru li taqdih tajjeb u li jkunu ssalvagwardjati l-impjiegi filwaqt li jinħolqu opportunitajiet ġodda. Linja nazzjonali li għandha rwol għat-turiżmu, il-manifattura, kif ukoll ruħ soċjali; li fl-aħħar snin qdiet lill-poplu Malti fejn ebda linja oħra ma setgħet tagħmel dan. L-interess nazzjonali jirriżulta wkoll mill-fatt li l-memorandum of understanding iffirmat fl-aħħar ġimgħat fetaħ biss il-bibien biex jiġu akkwistati 49% f'ishma tal-linja nazzjonali tal-ajru tagħna. Biex jekk in-negozjati jingħaqlu b'suċċess, il-Gvern xorta waħda se jkun l-ikbar azzjonist. Jekk jintlaħaq, ftehim strateġiku se joffri vantaġġi li jagħmlu d-differenza kollha f'suq li huwa kompetittiv bħal dak tal-avjazzjoni. Dan kemm biex l-Air Malta tikkompeti fil-prezzijiet, fid-destinazzjonijiet li tmur għalihom u anke fil-mod kif tixtri l-affarijiet, li f'dan il-każ jiswew il-miljuni, bħal fjuwil jew sistemi tal-informatika. Fl-istess ħin ninsabu wkoll konfortati mill-fatt li, biex dan il-ftehim iseħħ, hemm numru ta' affarijiet li huma importanti li l-Gvern Malti qal li mhux se jiċċaqlaq minnhom. Waħda minnhom ċertament hi li l-Air Malta ma ssir qatt feeder airline. Irridu wkoll nirrikonoxxu li l-Air Malta mhix l-ewwel linja tal-ajru li ffaċċjat sfidi fl-ambjent kompetittiv tal-lum. Rajna lil Cyprus Airlines jagħlqu l-bibien bħalma għamlu wkoll l-Estonian Airlines iktar qabel. Dan fid-dawl li ma ntlaħqux il-miri tal-Kummissjoni Ewropea. Miri li lanqas l-Air Malta ma laħqet, anke jekk fl-aħħar sentejn b'mod partikolari għamlet passi ta' ġgant 'il quddiem. Għalhekk kien floku wkoll l-appell tal-Imħallef Silvio Meli li appella għal iktar djalogu bejn il-linja tal-ajru u l-piloti fi kwistjoni li, jekk tibqa tikber, tista' thedded l-eżistenza tal-kumpanija. Quddiem din ir-realtà, fost oħrajn quddiem il-fatt li mhux kollox hu f'idejn il-Gvern Malti, tikber il-ħtieġa ta' sforz nazzjonali. Għalhekk ningħaqdu mal-appelli ta' organizzazzjonijiet bħall-Malta Hotels and Restaurants Association u l-Kamra tal-Kummerċ li f'dan il-mument l-ewwel interess li għandu jirbaħ huwa MALTA.